SENA เล็งขึ้นราคาโครงการ “เดอะนิช ไพรด์ ทองหล่อ-เพชรบุรี” อีก 5% เดือน ก.ย.นี้
SENA เตรียมขึ้นราคาคอนโดฯ "เดอะนิช ไพรด์ ทองหล่อ-เพชรบุรี" ขึ้นอีก 5% ในเดือน ก.ย.นี้ เพื่อให้สอดคล้องกับราคาในตลาด หลังเปิดพรีเซลล์มียอดจองกว่า 800 ลบ. หรือคิดเป็น 40% ของจำนวนโครงการ
24 ส.ค. 2558

นางเกษรา ธัญลักษณ์ภาคย์ กรรมการบริหาร บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทเตรียมปรับราคาขายโครงการคอนโดมิเนียมหรูใจกลางเมือง “เดอะนิช ไพรด์ ทองหล่อ-เพชรบุรี” อีก 5% ภายในเดือนก.ย.58 เพื่อให้สอดคล้องกับราคาในตลาด หลังยอด Pre-Sales โครงการดังกล่าวเมื่อวันที่ 8-9 ส.ค.ที่ผ่านมา ได้รับการตอบรับจากลูกค้าอย่างดีเยี่ยมโดยมียอดจองกว่า 800 ล้านบาท หรือคิดเป็น 40% ของจำนวนโครงการ
ขณะที่นายพนม กาญจนเทียมเท่า กรรมการผู้จัดการ บริษัท ไนท์แฟรงค์ ชาร์เตอร์ (ประเทศไทย) จำกัด เปิดเผยว่า คอนโดมิเนียมบริเวณถนนเพชรบุรี-รัชดา และย่านสุขุมวิท-พระโขนง ในช่วงครึ่งปีแรกของปี 2558 ยังปรับตัวเพิ่มขึ้นทั้งจำนวนอุปทานและราคา
โดยคอนโดฯย่านสุขุมวิท-พระโขนง มีราคาเฉลี่ยสูงถึง 226,344 บาทต่อตารางเมตร ในปี 2558 ราคาปรับเพิ่มสูงกว่าปี 2557 ถึง 50% ขณะที่คอนโดฯบริเวณถนนเพชรบุรี-รัชดา มีราคาเฉลี่ยสูงถึง 110,454 บาทต่อตารางเมตรในปี 2558 ราคาปรับเพิ่มสูงกว่าปี 2557 ถึง 28%
ทั้งนี้ บริเวณพื้นที่เพชรบุรี-รัชดา มีจำนวนหน่วยคอนโดฯ ที่เปิดขายโครงการตั้งแต่ปี 2551-ครึ่งปีแรกของปี 2558 รวม 46,363 ยูนิต โดยในช่วงครึ่งแรกของปีนี้ มีจำนวนคอนโดฯ เปิดขายใหม่ประมาณ 4,593 ยูนิต